정조 0년
丙申六月二十五日寅時。上御金商門外。親鞫入侍時。領府事金相福。領議政金陽澤。左議政金尙喆。判府事李溵。右議政鄭存謙。判義禁蔡濟恭。同義禁沈墢李坤沈頣之。大司憲李海重。大司諫李養鼎。執義李一曾。掌令柳榮鎭。正言姜。問事郞廳副應敎尹弘烈。校理沈豊之。吏曹佐郞李秉模。副校理鄭宇淳。修撰鄭元始。副司果李魯述李商進趙尙鎭。行都承旨徐浩修。左承旨洪國榮。右承旨李商巖。左副承旨林得浩。右副承旨鄭民始。同副承旨柳焵。假注書徐龍輔。事變假注書林錫喆。記事官卜台鎭朴祐源。以次侍立。上出小次。具平服乘輿。詣金商門外。降輿殿座。命書傳敎曰。工刑房換房。刑房吏房。姑爲兼察。又命書傳敎曰。騎堂有闕代。口傳差出。時原任大臣進前。相福曰。近日勞動。聖體。若何。上曰。一樣。相福曰。王大妃殿氣候。何如。上曰。一樣。相福曰。惠慶宮氣候。何如。上曰。一樣。命大臣就座。上曰。罪人上之。命書問目。罪人姓名及招辭。見事變注書日記親鞫至半。命兩司進前。上曰。昨日洪麟漢啓辭發論誰也。養鼎曰。昨日合啓之發論。卽臣矣。命書傳敎曰。身爲都憲。緩於討逆。如此妖惡。情節已露之類。名出已久。而發捕之前。不卽請拿。如請崔景彦獄事之心。則豈敢如此。不可尋常處之。大司憲李海重。爲先竄配。兵曹參判金載順。爲都憲牌招。海重退出。養鼎一曾榮鎭啓曰。臣等資質鹵下。知識闇賤。本不合於淸朝耳目之任。而沐浴義重。昨陳合辭之啓。未及承批。凶獄又出。臣等相率登筵矣。凶言綻露於罪人文書中。而臣等坐次稍遠。且鞫獄文書。至爲嚴祕。不敢窺見。漠未聞知。故未卽齊請。發捕嚴問。致勤責敎。都憲旣被竄配之典。則其未卽請捕。臣等與都憲。實無異同。其何敢一刻晏然於臺次乎。請命遞斥臣等之職。上曰。勿辭。亦勿退待。一曾榮鎭啓曰。請大靜縣爲奴罪人金壽賢。依律處斷。措辭見上上曰。不允。又啓曰。請鏡城府定配罪人洪述海。依律處斷。措辭見上上曰。不允。又啓曰。請東萊府定配罪人元義孫。依律處斷。措辭見上上曰。不允。又啓曰。請罪人金曄。嚴刑島配。措辭見上上曰。不允。又啓曰。請戶曹參判金華鎭。遠地定配。措辭見上上曰。不允。又啓曰。請故縣監尹尙通。亟施追奪之典。措辭見上上曰。不允。養鼎啓曰。請南海縣圍籬安置罪人具庠。更令王府。嚴鞫得情。快正王法。措辭見上上曰。不允。又啓曰。請大靜縣爲奴罪人金壽賢。更令王府。拿鞫嚴問。依律處斷。措辭見上上曰。不允。又啓曰。請副司直洪龍漢。爲先削職。措辭見上上曰。不允。又啓曰。旌義縣荐棘罪人尹泰淵。本以凶猾之性。素蓄拔扈之志。交結厚賊麟漢。以爲腹心。爪牙。身帶將兵之任。晝夜出沒於厚賊麟漢之家。蹤跡陰祕。爲世指目。以今若淵。敢售護逆之計。觀之。其於平日。稔受泰淵之慫惥故。陰護麟漢卽曲爲泰淵之地。當此厚賊麟漢嚴討之日。其陰謀綢繆之狀。不可不究覈。施以當律。請旌義縣栫棘罪人尹泰淵。亟令王府。拿鞫。嚴問得情。上曰。更待下敎。可也。弘烈豊之有防宇淳元始所懷。今此商輅之凶言。萬萬叵測。臣等俄已請討。而究其根柢。則專由於三司合啓之久未蒙允。諸賊尙戴頭領。未正王法之致也。其在拔根本。嚴討逆之道。決不當一向靳允。臣等以爲三司合啓中諸賊。先正典刑。斷不可已矣。上曰。更待下敎。以上出擧條命大臣進前。上曰。此輩之凶言悖說。類皆如此。大臣見之。此乃李商輅抵趾海書。以重臣疏。謂之機關陰祕。景色危怕。末又曰。近以風色之不佳。脾胃不定。噫。此何心腸。此何下語。重臣之疏。卽是爲宗社大計。則曰。以機關者。指意何歸。機關之不足。又以爲陰祕。聽政之日。朝象。何如。則乃敢曰。景色危怕。又焉敢曰。脾胃不定耶。惟此商輅。以麟漢之切姻。敢生怨狠之心。做作罔測之言。至謄於書札。則渠輩之恒茶飯凶言悖說。從可知矣。似此等說。耇輝鏡夢之所不敢道於當日者也。苟有一分北面之心。豈敢以此等之說。萌於心而發諸口乎。相福曰。其所下語。極爲凶包。實是前古所無之逆矣。陽澤曰。如許凶逆。實是往牒之所未見。令本府。爲先嚴捕。何如。上曰。依爲之。尙喆曰。以此觀之。渠輩狼藉和應。不少忌憚之狀。可以推之。不覺骨竦而心冷矣。溵曰。亂逆何代無之。而凶言悖說。如是狼藉者。蓋未之前聞矣。存謙曰。亂臣賊子。從古何限。而如是之極口悖說。不少忌憚者。自有逆賊以來。所未有者矣。上曰。卿等第就座。逐條問目。可也。大臣就座。命書傳敎曰。灣府査事。尙在未了中。前府尹洪檍。騎堂之任。今姑改差。大司諫李養鼎爲騎堂。諫長之代。以沈履之除授。皆令牌招謝恩。養鼎退出。大司憲金載順。大司諫沈履之追入進伏。取招至半。三司進前。載順曰。今此商輅所捉書札中。凶言悖說。無辭發明。今無更問之端。請先捧結案。以正王法。履之曰。亂臣賊子。何代無之。而豈有如此賊之凶言悖說乎。今此盤問之下。無辭發明。則決不可一刻容息於覆載之間。請先捧其結案。次問其徒黨焉。上曰。先問其徒黨。可也。時原任大臣進前。相福曰。今則更無可問之端。其在獄體。先捧結案。宜矣。陽澤曰。所捉書札。無辭發明。凶肚逆腸。綻露無餘。先捧結案。不容少緩。尙喆曰。凶言悖說。旣無發明。則一向抵賴。結舌爲主。如許窮凶極惡之賊。想其心腸毛骨俱戰。豈可一刻容息乎。伏願亟命先捧結案。快施典刑焉。溵曰。天下萬古。豈有如此窮凶極惡之賊乎。先捧結案。斷不可已也。存謙曰。此實自有逆節以來。所未有之賊也。今何有更問之端乎。伏願亟捧結案焉。上曰。其根柢。益爲究問。可也。大臣就座。上入小次。取招又半。弘烈等進前曰。連爲究問。一向抵賴。究厥心腸。尤極凶獰。所捉書札。渠旣自服。則命捧結案。不容少緩。先捧結案。次問根抵。獄體當然。伏願亟命。先捧結案焉。載順履之等曰。惟彼凶賊。一向抵賴。杖斃爲期使如許窮凶極惡之賊。結案未捧。當律未施。則獄體之虧損。物情之憤惋。當如何哉。亟捧結案。斷不可已也。上曰。惟彼商輅。亦知趾海之心腸故。有此凶書。究其根本。趾海實爲其魁矣。載順履之等曰。未承款前。遽爾請律。似涉未安故。囁嚅未發。而若論其魁。惟趾海是已。伏願亟施王章焉。上殿座。命時原任大臣進前。上曰。卿等以此輩。爲何如逆耶。今則凶肚逆節。尤非初頭之比。此時討逆。宜不容小忽。而自朝至午。雖見絶悖不道之說。獨未見沬血之義。至於詢問之下。亦不免循常奏對。此豈所望於卿等者。亦豈不爲之慨然也。卿等試觀今日之逆。凶乎否乎。懲討之義。可以緩乎急乎。人臣分義不嚴於忠逆。厥咎何居。命書傳敎曰。身爲大臣。雖見絶悖不道之說。恬憘而玩揭。未見沬血之義。自朝至午。一味暇豫。以至進前。詢問大臣之意。循常說去而已。大臣之體。固如是乎不嚴乎。忠逆之分。則揆以人臣之分義。厥咎何居。不可尋常處之。領府事金相福。領議政金陽澤。判府事李溵。右議政鄭存謙。竝施削職之典。至於左相當初所奏。雖甚別白。其所雍容。與諸大臣無異。左議政金尙喆罷職不敍。大臣先退。上入小次。上曰。問郞輪回取招以奏。民始曰。聞俄者左承旨奉命出去之際。作門哨官。不爲開門故。左承旨以俄有開門之下敎。且是奉命出去。則不當堅拒之意諭之。則哨官盛氣咆哮。辭意極悖云。如非奉命。且無下敎。則哨官之不爲開門。固是執法。而旣有下敎。且承旨之於武弁。體統自別。則幺麽哨官。無端牢拒。盛氣咆哮。揆以紀綱。極爲駭然。事雖微細。有關紀綱故。敢此仰達矣。命書傳敎曰。下敎之下。不卽開門。已是無狀。身爲武弁。咆哮奉命之臣。其在紀綱。不可尋常處之。當該哨官。從重決棍。畿沿定配。上曰。藥房提調持湯劑入侍。賤臣承命而出。與藥房提調徐命善進伏。醫官慶絢奉進湯劑。上進御。命善先退。三司進前。載順履之一曾弘烈榮鎭豊之宇淳元始啓曰。昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。罔念國勢之岌嶪。不體上敎之懇惻。徒事彌縫。不卽奉承。使宗國大計。幾致難言之境。罪負至重。不可容貸。薄勘未幾。爵秩如故。物情駭惋。久而未已。而至於今日。公議轉激。請判府事韓翼謩。爲先削奪官爵。門外出送。上曰。依啓。載順履之一曾弘烈榮鎭豊之宇淳元始所懷。三司合辭之請。決非可以一日靳允者。臣等俄於帳前。略陳所懷。昨日合啓。姑未承批。而憂憤所激。不能自已。厚謙母子。窮凶情節。已悉於前後聲討之箚啓。自有亂逆以來。所未見之極惡大憝也。況諫疏旣出之後。眞贓斷案。彰著無餘。沐浴之討。已過累朔。而尙未蒙兪。宗國之憂。有不可言。至於如洪麟漢之負犯。而尙逭王章。已是失刑之大者。以今若淵之凶疏觀之。不逞之徒。敢爲嘗試扶護之計者。實由於巨魁之尙今假息。王法之不行。固已寒心。方來之深憂。尤爲懍然。日昨島棘之命。仰認聖上亦有所慮及于此者。而天討至嚴。決不可一日容息於覆載之間。臣等謂廓揮乾斷。竝允三司之請。斷不可已也。上曰。更當有下敎矣。載順履之一曾榮鎭啓曰。養厚之於厚賊。締結綢繆之狀。固已狼藉難掩。而此外彰著之罪狀。尤有所萬萬驚憤者。其窮凶情節。不可不究覈處斷。請巨濟府荐棘罪人尹養厚。亟令王府。拿鞫嚴問。快正王法。上曰。更當下敎矣。以上出擧條上曰。罪人竝下幕。命書傳敎曰。親鞫姑罷。待明朝擧行。上乘輿還內。諸臣以次退出。